**РЕШЕНИЕ № ПВ – 122 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от Регионална Здравна Испекция- Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: „**«Изграждане на нова сграда за автоматична машина за леене на алуминиеви отливки до съществуващ цех за алуминиеви отливки»,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 56784.539.467, ЮИПЗ на гр.Пловдив

Възложител: **„ЛАКИ 131“ ООД,**

**Характеристика на инвестиционното предложение:**

Инвестиционното намерение включва изграждането на нова сграда, в която ще бъде доставена, монтирана и въведена в експлоатация автоматична машина за леене на алуминиеви отливки, лимитирана от съществуващия цех за алуминиеви отливки, собственост на фирма „Лаки 131“ ООД гр. Пловдив, разположен в същия поземлен имот. За производството на алуминиеви отливки в момента преобладава леенето под налягане. Общата тенденция на фирмата за постигане на пълна автоматизация и контрол на процеса се запазва с допълването на производството с машина IDRA 900 за леене на алуминиеви отливки. Общият капацитет на машината по спецификация е леене на 54,5т./год. алуминиева сплав. Основните процеси са: топене на алуминиева сплав в съпротивителна пещ, след което автоматична ръка налива определено количество от стопилката в машината, която чрез бутало избутва метала във форма, където изстиналия метал приема исканата конфигурация на детайлите.

Инвестиционното предложение /ИП/ е разширение на съществуващо производство, което самостоятелно попада в обхвата на т.4, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл. 93, ал.1, т.1 от ЗООС ИП подлежи на процедура по преценяване на необходимостта от извършване на ОВОС.

Имотът, в който ще се развива инвестиционното предложение **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG0000578 „Река Марица” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Изграждането на новата сграда ще бъде осъществено до съществуваща сграда - цех за алуминиеви отливки. Същата ще бъде изпълнена със стоманена конструкция, фасадни и покривни панели PVR - 6см. Предвидената общата площ на застрояване е 167 кв.м. Строителството ще се основава на съвременна архитектура, смесена система от стоманобетонни и стоманени конструктивни елементи – изявени напречни стоманени рамки, носещи двоен „гръбнак”, разтварящ се и падащ към късата страна на елипсата.

● Водоснабдяването на бъдещия обект ще бъде осъществено от съществуващ тръбен кладенец с Разрешително №31530270/02.07.2012г. за водовземане от подземни води. Машината е оборудвана с високотехнологични и икономични водни охладители, позволяващи да се работи с минимално количество вода.

* Предвид характера на производството, ИП предвижда всички зауствани води в градската канализационна мрежа да отговарят на нормативните изисквания.
* Във връзка с ограничаване вредното въздействие на отпадъците по време на строителство и експлоатация се предвижда ефективен контрол и законосъобразно управление - събиране и своевременното им извозване. Битовите отпадъци ще се събират в контейнери и ще бъдат транспортирани до съответните съоръжения за третиране на отпадъци „Регионално депо за не опасни отпадъци в землище на с. Цалапица“ и/или „Депо за неопасни отпадъци и инсталация за биологично разграждане по закрит способ“ с. Шишманци, съгласно изградената от общината схема за сметосъбиране и сметоизвозване. Минималното количество генерирани строителни отпадъци ще се транспортират от фирма притежаваща разрешително, съгласно действащите разпоредби на ЗУО.
* За дейността няма да бъде необходимо изграждането на допълнителна инфраструктура, тъй като обектът ще се обособи в съществуваща индустриална зона с реализирани комуникации.

● В хода на експлоатация на обекта не се предполага значително замърсяване и дискомфорт на околната среда. При стартиране на експлоатацията на обекта са използвани 8 машини за леене, и всички разчети за използване на ресурси и емисии, фирмени програми и разрешителни документи са изчислени на тази база. През последните 3 години са използвани от 3 до 4 машини за леене. Т.е през време на експлоатация, след монтиране на новата автоматизираната машина за леене не се очаква наднормено замърсяване на въздуха, предвид резултатите до момента от извършвания собствен периодичен мониторинг и запазване на предвидените мощности.

* При строителството се очаква известно шумово натоварване на околната среда. То ще бъде минимално, локализирано в рамките на ограничен район.

● Всички машини и съоръжения ще се монтират съгласно инструкциите на производителя, с цел предотвратяване генерирането и разпространението на шум и вибрации. Вентилационните съоръжения ще бъдат комплектовани с маншети към въздуховодните инсталации и виброизолатори към монтажните конструкции. След избор на доставчик (изпълнител) ще се предоставят шумови характеристики на вентилационните съоръжения, след което ще се прецезира необходимостта от допълнително шумозаглушаване.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Имот № 56784.539.467, ЮИПЗ на гр. Пловдив, в който ще се реализира инвестиционното намерение се намира на територията на гр. Пловдив, Югоизточна промишлена зона - II част, УПИ - I - стопанска дейност от кв. 13, с адрес гр. Пловдив, ул. Асеновградско шосе" № 1. Границите на урегулираният имот са: от изток, север и запад, асфалтови пътища обслужващи промишлената зона, а от юг - стопанска дейност.

* Съществуващият ландшафт няма да бъде променен. Ще се предвиди озеленяване на площадката.
* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на инвестиционното предложение ще бъде извън територията на защитени зони, съгласно чл. 5 от Закона за биологичното разнообразие и извън границите на защитени територии, съгласно Закона за защитените територии, поради което не се очаква унищожаване, увреждане или влошаване състоянието на видове, предмет на опазване на най-близката защитена зона.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0000578 „Река Марица”.
* От предвижданата дейност не се очаква генериране на емисии и отпадъци във вид и количества, които да окажат значително отрицателно въздействие върху предмета на опазване в защитената зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Не се очаква отрицателно въздействие върху подземни или повърхностни водни обекти, тъй като отпадъчните технологични води ще са минимални, ще се формират вследствие охлаждането на машината и ще са с характер „условно чисти“. Заустването ще става в наличната градска канализационна мрежа.
* Предвижда се изграждане на изпускащо устройство, което ще служи за насочване и отвеждане на изгорелите газове в атмосферата. Ще се извършват собствени периодични измервания на концентрациите на вредни вещества в отпадъчните газове, които ще бъдат докладвани, съгласно изискванията на Наредба № 6 за редът и начинът за извършване на измервания на емисиите (концентрациите на вредни вещества в отпадъчните газове), изпускани в атмосферния въздух от обекти с неподвижни източници.
* Не се предвижда разполагането на разполагането на рискови енергийни източници и съоръжения, създаващи риск за населението и околната среда.
* С писмо изх. № 6156/13.10.2015г. РЗИ- Пловдиве определила липсата на здравен риск при реализация на инвестиционното намерение от здравно-хигиенна точка.
* Предвид разполагането на бъдещия обект в изградена и действуваща промишлена зона не се очаква негативно въздействие върху здравето на хората.
* Реализацията на инвестиционното предложение не предполага трансгранично въздействие.

**V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Пловдив и район „Тракия“, както и засегнатото население чрез обяви във вестник, на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. С писмо изх. № 15ф6254/21.10.2015г. община Пловдив информира РИОСВ за липсата на писмени възражения относно инвестиционното предложение. С писмо изх. № 6-2400-2421/21.10.2015г. Кметство район «Тракия» информира РИОСВ за липсата на писмени възражения относно инвестиционното предложение. „ЛАКИ 131“ ООД със свое писмо информира РИОСВ за липсата на писмени възражения относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следните условия:**

* 1. Преди реализация на дейността дружеството да предприеме действия за издаване/актуализиране на разрешение по реда на чл. 67 от Закона за управление на отпадъците.
  2. Преди въвеждане на обекта в експлоатация да се изпълнят изискванията на чл. 16 от Закона за чистотата на атмосферния въздух (ДВ бр. 45/1996г.).
  3. Преди въвеждане на обекта в експлоатация да се изпълнят изискванията на чл.31 от Наредба 6 (ДВ бр.31/1999г.)

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 03.11.2015г.**

*Директор на РИОСВ - Пловдив*